"חיסול טרוריסט פשע נגד האנושות? רק בעולם הפוך"
לשכת שר הביטחון פרסמה תגובה להחלטת בית המשפט בספרד לחקור תלונה נגד 7 בכירים בישראל שהיו מעורבים בחיסולו של סאלח שחאדה • בהודעה נכתב כי ברק "דוחה בתוקף את ההחלטה ההזויה של השופט הספרדי" • לדברי השר כל בכירי מערכת הביטחון פעלו "באופן ראוי בשמה של מדינת ישראל מתוך מחוייבותם להגן על ביטחון אזרחי המדינה" • עוד נמסר, כי בכוונת ברק "לעשות כל מה שדרוש כדי להסיר את התביעה מסדר היום"
"שר הביטחון דוחה בתוקף את ההודעה ההזויה של השופט הספרדי, שהחליט להגיש תביעה נגד בכירים במערכת הביטחון בגין חיסולו של בכיר החמאס, סאלח שחאדה, לפני למעלה משש שנים" - כך נכתב בהודעה מיוחדת שפרסמה הערב (חמישי) לשכת ברק.
עוד נכתב בהודעה, כי "מי שקורא לחיסול טרוריסט 'פשע נגד האנושות' חי בעולם הפוך. כל בכירי מערכת הביטחון, בעבר ובהווה, פעלו באופן ראוי, בשמה של מדינת ישראל מתוך מחויבותם להגן על ביטחון אזרחי ישראל".
"החלטה זו מקוממת עוד יותר" כך נכתב "על רקע פרצופו האמיתי של החמאס, אשר מתגלה שוב... גם בימים אלו". מלשכת השר נמסר כי בכוונתו של ברק "לעשות כל מה שדרוש כדי להסיר את התביעה מסדר היום".
כזכור, מוקדם יותר היום פורסם כי שופט בספרד אישר לחקור תלונה שהגיש ארגון זכויות אדם פלסטיני נגד שר הביטחון דאז בנימין בן אליעזר, משה בוגי יעלון, דן חלוץ, אבי דיכטר, גיורא איילנד, דורון אלמוג ומיכאל הרצוג בגין פשעים נגד האנושות.
העילה לתביעה נגד השבעה היא מעורבותם בהתנקשות בבכיר חמאס סלאח שחאדה בשנת 2002 .